DOI: 10.14457/tu.the.2018.1142
title: นักการเมืองกับการปรับตัวในยุคสื่อโซเชียล

description: การศึกษาเรื่อง นักการเมืองกับการปรับตัวในยุคสื่อโซเชียล มีวัตถุประสงค์เพื่อศึกษาแนวทางในการใช้สื่อโซเชียลมีเดีย ของนักการเมืองรุ่นเก่า และนักการเมืองรุ่นใหม่ ในการสื่อสารกับประชาชนขับเคลื่อนงาน หรือกิจกรรมทางการเมือง ระหว่างอดีตกับปัจจุบัน และเป็นกลไกในการทำงานด้านการเมือง ตลอดจนเสริมสร้างขีดความสามารถของตัวเอง ในการสนับสนุนการประชาสัมพันธ์และการสื่อสารกับประชาชน และเพื่อศึกษาปัจจัยส่วนบุคคล และสภาพแวดล้อมทางการเมือง เศรษฐกิจ และสังคมที่มีผลต่อการสร้างภาพลักษณ์ของนักการเมือง ในการสื่อสารกับประชาชน นำไปสู่การพัฒนาสังคม และประเทศ เป็นการศึกษารูปแบบการวิจัยเชิงคุณภาพ โดยการใช้ข้อมูลเอกสาร การสัมภาษณ์เชิงลึก แบบเฉพาะเจาะจง เพื่อเก็บรวบรวมข้อมูลจากบุคลากรที่เกี่ยวข้อง 3 กลุ่มการเมือง ประกอบด้วย กลุ่มนักการเมืองรุ่นเก่า คือ ผู้ที่ลงเล่นการเมืองมาแล้วไม่ต่ำกว่า 30 ปี, กลุ่มนักการเมืองรุ่นกลาง คือ ผู้ที่ลงเล่นการเมืองมาแล้วไม่ต่ำกว่า 20 ปี และกลุ่มการเมืองรุ่นใหม่ คือ ผู้ที่ลงเล่นการเมืองไม่ถึง 5 ปี ประกอบด้วย นายสมศักดิ์ ปริศนานันทกุล อดีตรองหัวหน้าพรรคชาติไทยพัฒนา และอดีตสมาชิกสภาผู้แทนราษฎรจังหวัดอ่างทอง, คุณหญิงสุดารัตน์ เกยุราพันธ์ อดีตสมาชิกสภาผู้แทนราษฎรระบบบัญชีรายชื่อพรรคเพื่อไทย และประธานคณะทำงานยุทธศาสตร์พรรคเพื่อไทย, นายอภิสิทธิ์ เวชชาชีวะ หัวหน้าพรรคประชาธิปัตย์, นายธนาธร จึงรุ่งเรืองกิจ หัวหน้าพรรคอนาคตใหม่ และดร.นภดล อมรเวช หัวหน้าพรรครวมใจไทยผลการศึกษาพบว่า พฤติกรรมของนักการเมืองกับการปรับตัวในยุคสื่อโซเชียล นั้น จะค่อย ๆ มีวิวัฒนาการมาเป็นลำดับ จากเดิมที่ใช้การพบปะ การแจกแผ่นพับ ให้ผู้สนับสนุนตามงานในชุมชน การเปิดเวทีไฮปาร์ค การแนะนำตัวผ่านสถานีโทรทัศน์ – วิทยุ การว่าจ้างบริษัทฯ ทำประชาสัมพันธ์ภาพลักษณ์ของพรรคและตัวนักการเมือง มาจนถึงการใช้โซเชียลมีเดียในการขับเคลื่อนงานและกิจกรรมทางการเมือง ซึ่งนับว่าเป็นวิธีการที่ได้รับความนิยมมากที่สุดในขณะนี้ เนื่องจากใช้งานง่าย ต้นทุนค่าใช้จ่ายต่ำกว่าการใช้สื่ออื่น ๆ และเข้าถึงกลุ่มเป้าหมายได้จำนวนมากและรวดเร็วเพราะประชาชนส่วนใหญ่จะใช้โซเชียลมีเดียในชีวิตประจำวัน โดยผู้ศึกษาได้จัดทำข้อเสนอแนะ 2 ชุด ประกอบด้วย ด้านเทคนิคเมื่อโซเชียลมีเดียเข้ามามีบทบาทในชีวิตประจำวัน นักการเมืองจะต้องปรับเปลี่ยนตัวเอง ศึกษาเรียนรู้การใช้โซเชียลมีเดียขับเคลื่อนกิจกรรมทางการเมือง เนื่องจากปัจจุบันประชาชนจำนวนมากใช้เวลาส่วนใหญ่อยู่กับการรับรู้ข้อมูลข่าวสารผ่านทางโซเชียลมีเดียในแพลตฟอร์มต่าง ๆ เช่น ไลน์ ทวิตเตอร์ เฟซบุ๊ก อินสตราแกรม เว็บไซต์ และอื่น ๆ หากนักการเมืองปรับตัวใช้โซเชียลได้ด้วยตัวเองจะทำให้เกิดความใกล้ชิดกับผู้สนับสนุนเสมือนประหนึ่งว่าลงพื้นที่ตลอดเวลาจากการพูดคุยโต้ตอบผ่านโซเชียลมีเดียได้ทันทีบทบาทของโซเชียลมีเดียในฐานะเครื่องมือของนักการเมืองในการพัฒนาประเทศมีความสำคัญอย่างมากหากใช้ไปในทางที่สร้างสรรค์ จะเห็นได้จากสิ่งที่พรรคการเมืองจำนวนมากใช้โซเชียลมีเดียในการสื่อสารกับประชาชน ด้วยการเผยแพร่สิ่งที่จะทำทางการเมือง การเผยแพร่นโยบายพรรคโดยใช้ข้อความ หรือใช้วลีเฉพาะเจาะจงเพื่อดึงดูดให้ประชาชนจำนวนมากคล้อยตามและลงคะแนนให้ซึ่งเป็นข้อได้เปรียบที่นักการเมืองแต่ละคนจะเลือกใช้ให้เหมาะ เพราะหากใช้โซเชียลมีเดียในทางการเมืองอย่างสร้างสรรค์จะทำให้ประเทศได้รับการพัฒนา สิ่งสำคัญคือ การใช้โซเชียลมีเดียสื่อสารจะตรงไปถึงประชาชน และเป็นลักษณะการสื่อสารสองทาง (Two way communication) ซึ่งแตกต่างจากสื่ออื่น ๆ ที่เป็นลักษณะทางเดียว ไม่สามารถรับ feedback จากผู้รับสารได้ หรือหากรับได้ก็ไม่สะดวกมากนัก แต่หากนักการเมืองใช้โซเชียลมีเดียเพื่อทำลายล้างนักการเมืองฝ่ายตรงข้ามมากกว่าการชี้แจงแนวทางการทำงาน หรือนโยบายพรรค จะทำให้กระแสสังคมเกิดการต่อต้านในวงกว้างและผลที่ตามมาคือ นักการเมืองและพรรคการเมือง นั้น ๆ จะถูกตำหนิผ่านโซเชียลมีเดียจนนำไปสู่การยกเลิกให้การสนับสนุนทำกิจกรรมทางการเมืองในทุกรูปแบบ เพราะผู้รับสารสามารถตรวจสอบได้ว่าข้อมูลนั้นจริงหรือเท็จ